**NTNU Vitenskapsmuseet**

**Reglement for profilert bekledning**

Behandlet i ledermøte mai 2013.

**Innledning**

Det er viktig for NTNU og Vitenskapsmuseet å fremstå som en enhetlig og profesjonell organisasjon. Dette er spesielt viktig i funksjoner det er viktig å være tydelig på at den aktuelle medarbeider representerer NTNU Vitenskapsmuseet. Dette reglementet gjelder for alle medarbeidere hos NTNU Vitenskapsmuseet.

Det skal bare anskaffes og brukes profilert bekledning og andre profileringsartikler som er i samsvar med den til enhver tid godkjente og gjeldende visuelle profil for NTNU, og som er godkjent av Vitenskapsmuseets markedsførings- og profileringsgruppe.

NTNU Vitenskapsmuseets medarbeidere skal når de representerer museet, opptre på en måte som vekker tillitt og gir respekt, og som fremmer vårt omdømme. Det er særlig viktig ved bruk av profilert bekledning.

Nærmeste leder avgjør hvilke effekter den enkelte medarbeider trenger, og i hvilket antall, ut i fra den funksjonen brukeren har.

Bare de to øverste nivåene av organisasjonen skal synliggjøres på bekledning, altså «NTNU Vitenskapsmuseet», eller bare «NTNU». Det er ikke tillatt med nivå tre og fire på profilbekledning.

**Når vi er i felt:**

Medarbeidere plikter å bruke personlig verneutstyr i samsvar med lover, forskrifter, instrukser og gjeldende KS/HMS-planer for det aktuelle arbeidsstedet. Profilert bekledning bestilles ut fra Vitenskapsmuseet feltantrekk-kolleksjon. Aktuelt verneutstyr kan være vernevest, vernejakker og hjelm.

Vernevestene og –jakkene er også aktuelle til bruk under feltoppdrag som ikke har krav til verneutstyr ut fra sikkerhetshensyn, men der synligheten vil styrke positiv synlighet for museet.

Profilert vernebekledning skal ikke brukes når medarbeidere ikke er i oppdrag for NTNU Vitenskapsmuseet, eller på fritiden.

**Når vi holder innlegg, foredrag eller representerer NTNU Vitenskapsmuseet i samarbeidspartnere, eller er i media:**

Medarbeidere oppfordres sterkt om ikke å bruke klær som profilerer andre enn NTNU Vitenskapsmuseet når en representerer museet. Dette gjelder også skrankepersonell.

Medarbeidere skal ikke bruke klær som profilerer andre enn NTNU Vitenskapsmuseet når en opptrer i media.

T-skjorter eller fleecejakker med logo kan brukes, der medarbeideren vurderer det som passende. Det kan også tøy fra NTNUs profilbutikk. NTNU-pins på jakkeslaget er ofte rett, når t-skjorter/fleece blir for uformelt.